# **PROTOKOL POSTUPANJA U SLUČAJU POTRESA**

Naša škola nije pretrpjela veća oštećenja nakon zadnjih potresa. Detaljno je pregledana od strane statičara. Školi će biti dostavljeno izvješće o stanju škole. Preliminarna mišljenja su da nastale štete ne ukazuju na probleme vezane uz konstrukciju škole. Budimo odgovorni, pazimo na sebe i druge. Posebno je važno da mirno slijedite upute učitelja i ponašate se onako kako ćemo vježbati.

## **ZA VRIJEME NASTAVE**

1. Ukoliko se dogodi potres za vrijeme trajanja nastave, a nalazite se u učionici, dok traje trešnja, čučnite ispod školske klupe. Zaštitite glavu i vrat jednom rukom, dok se drugom rukom držite za nogu školske klupe.
2. Ukoliko se dogodi potres za vrijeme trajanja nastave, a nalazite se u športskoj dvorani, dok traje trešnja, sklonite se u svlačionicu (dječaci u mušku, djevojčice u žensku) uz zid na kojem nema prozora. Zaštitite glavu i vrat rukama.
3. Ukoliko se dogodi potres za vrijeme trajanja nastave, a nalazite se na hodniku škole, dok traje trešnja, čučnite uz najbliži zid na kojem nema prozora. Zaštitite glavu i vrat rukama.
4. Ukoliko se dogodi potres za vrijeme trajanja nastave, a nalazite se na školskom igralištu, dok traje trešnja, ostanite na sredini školskog igrališta. Udaljite se od stabala, stupova i postavljenih sprava.
5. Ne napuštajte zgradu dok traje potres.
6. Nakon smirivanja trešnje, uzmite jakne i s učiteljima odlazite evakuacijskim putevima na zborno mjesto (školsko igralište).
7. Na zbornom mjestu mirno slušajte upute učitelja i ostanite u grupi.
8. Ne napuštajte zborno mjesto. Učitelji moraju znati gdje se nalazite.
9. Ne pokušavajte sami odlaziti svojim kućama, pričekajte upute učitelja o povratku u učionice ili odlazak kućama.
10. Odlazak kućama moguć je jedino kad roditelji dođu po dijete ili su samostalan odlazak djeteta kući telefonski dogovorili s učiteljima.

## **ZA VRIJEME DOLASKA U ŠKOLU I ODLASKA KUĆAMA**

* 1. Ukoliko se dogodi potres dok ste na putu prema školi budite mirni, i odmaknite se od objekata koji bi se mogli srušiti. Odmaknite se od rubova kuća da na vas ne bi pali crjepovi ili komadi žbuke. Pokrijte glavu torbom, debljom odjećom ili rukama da se zaštitite od mogućih padajućih predmeta. Nakon prestanka trešnje mirno, ali bez nepotrebnog zadržavanja, uputite se prema zbornom mjestu škole (školsko igralište) ili postupite prema dogovoru s roditeljima.
	2. Ukoliko se dogodi potres prije početka nastave, dok čekate ispred ulaza škole, odmah se uputite na školsko igralište. Ostanite tamo i čekajte učitelja.
	3. Ukoliko se dogodi potres nakon završetka nastave i nakon što ste krenuli svojim kućama budite mirni, i odmaknite se od objekata koji bi se mogli srušiti. Odmaknite se od rubova kuća da na vas ne bi pali crjepovi ili komadi žbuke. Pokrijte glavu torbom, debljom odjećom ili rukama da se zaštitite od mogućih padajućih predmeta. Nakon prestanka trešnje mirno, ali bez nepotrebnog zadržavanja, požurite svojim kućama.